

**РЕПУБЛИКА СРБИЈА**

**Министарство просвете, науке и технолошког развоја**

**Министар просвете, науке и технолошког развоја објављује**

**ЈАВНИ ПОЗИВ**

**ЗА ДОДЕЛУ СВЕТОСАВСКЕ НАГРАДЕ ЗА 2014. ГОДИНУ**

**за допринос квалитетном образовању и васпитању**

**у Републици Србији**

Министар просвете, науке и технолошког развоја упућује јавни позив свим заинтересованим образовно-васпитним установама, струковним удружењима, заједницама школа, универзитетима, образовно-научним институцијама, другим правним и физичким лицима да предложе кандидате за доделу Светосавске награде за 2014. годину.

Светосавска награда је признање за допринос квалитетном образовању и васпитању, унапређивању образовно-васпитне праксе и развоју научних достигнућа у области образовања и васпитања у Републици Србији у 2014. години.

**Право да буду предложени за доделу Светосавске награде имају:**

* ученици основних школа
* ученици средњих школа
* студенти свих нивоа студија
* запослени у предшколским установама, основним и средњим школама, школама са домом ученика и високошколским установама
* установе (предшколске, основне и средње школе, школе са домом ученика, високошколске установе, установе ученичког и студентског стандарда)
* стручна друштва и заједнице школа
* аутори стручних и научних дела из области образовања и васпитања
* остали појединци и институције који учествују у формалном и неформалном образовању и посебно доприносе развоју и унапређивању просвете и афирмацији општих и посебних стандарда постигнућа (новинари, медији, привредна друштва, издавачке организације, фондови, задужбине и други)

**Предлог за доделу Светосавске награде треба да садржи:**

* образложен предлог за доделу награде на српском језику, у штампаној форми (до 2 стране)
* документацију којом се доказују наводи из предлога
* професионалну биографију за физичка лица

**Предлози се достављају на адресу:**

**МИНИСТАРСТВО ПРОСВЕТЕ, НАУКЕ И ТЕХНОЛОШКОГ РАЗВОЈА**

**Немањина 22-26, 11000 Београд**

**(за Секретаријат)**

Предлози се достављају најкасније до **20. децембра 2014. године**, у затвореној коверти са назнаком **„Јавни позив за доделу Светосавске награде за 2014. годину“.**

Критеријуми за доделу Светосавске награде за 2014. годину објављени су на веб сајту Министарства просвете, науке и технолошког развоја ([www.mpn.gov.rs](http://www.mpn.gov.rs)).

Имена добитника Светосавске награде биће објављена на веб сајту Министарства просвете, науке и технолошког развоја и у листу „Просветни преглед“.

Светосавску награду за 2014. годину додељује министар 27. јануара 2015. године.

М И Н И С Т А Р

др Срђан Вербић, с.р.